钦定古今图书集成/明伦汇编/官常典/第391卷 > 唐
## 钦定古今图书集成/明伦汇编/官常典/第391卷 > 唐

唐设散骑常侍、谏议大夫、补阙、拾遗，掌规谏得失，备
顾问。左隶门下而右隶中书，其“给事中则属之门下
省。”

按《唐书百官志》：“门下省，左散骑常侍二人，正三品下，
掌规讽过失，侍从顾问。”

〈注〉隋废散骑常侍，贞观元年复置，十七年为职事官。显庆二年，分左右隶门下、中书省，皆金蝉珥貂。左散骑与侍中为左貂，右散骑与中书令为右貂，谓之“八貂。”龙朔二年曰“侍极。”

左谏议大夫四人，正四品下。掌谏谕得失，侍从赞相。
武后垂拱二年，有鱼保宗者，上书请置匦以受四方
之书。乃铸铜匦四，涂以方色，列于朝堂。青匦曰“延恩”，
在东，告养人劝农之事者投之；丹匦曰“招谏”，在南，论
时政得失者投之；白匦曰“伸冤”，在西，陈抑屈者投之；
黑匦曰“通元”，在北，告天文秘谋者投之。以谏议大夫、
补阙、拾遗一人充使知匦事；御史中丞、侍御史一人
为理匦使。其后同为一匦。天宝九载，元宗以“匦”声近
鬼，改理匦使为献纳使，至德元年复旧。宝应元年，命
中书门下择正直清白官一人知匦，以给事中、中书
舍人为理匦使。建中二年，以御史中丞为理匦使，谏
议大夫一人为知匦使，投匦者使先验副本。开成三
年，知匦使李中敏以为非所以广聪明而虑幽枉也，
乃奏罢验副封。

〈注〉武德元年，置谏议大夫。龙朔二年曰“正谏大夫。”贞元四年，分左右。

给事中四人，正五品上。掌侍左右，分判省事，察弘文
馆缮写雠校之课。凡百司奏抄，侍中既审，则駮正违
失。诏敕不便者，涂窜而奏还，谓之“涂归”；季终，奏《駮正》
之目。凡大事，覆奏；小事，署而颁之。三司详决失中，则
裁其轻重。发驿遣使，则与侍郎审其事宜。六品以下
奏拟，则校功状殿最、行艺，非其人，则白侍中而更焉。
与御史中书舍人，听天下冤滞而申理之。

〈注〉武德三年。改给事郎曰《给事中》。

〈注〉武后垂拱元年，置补阙、拾遗，左右各二员。

贞观初，以给事中、谏议大夫兼起居注，或知起居事。
中书省右散骑常侍二人，右谏议大夫四人，右补阙
六人，右拾遗六人，掌如门下省。

### 太宗贞观 年始诏谏官随中书门下及三品官入阁

按《唐书太宗本纪》，不载。　按《王珪传》：珪流巂州，太子
已诛，太宗召为谏议大夫。帝尝曰：“正主御邪臣，不可
以致治；正臣事邪主，亦不可以致治。唯君臣同德，则
海内安。朕虽不明，幸诸公数相谏正，庶致天下于平。”
珪进曰：“古者天子有争臣七人，谏不用则相继以死。
今陛下开圣德，收采刍言，臣愿竭狂瞽，佐万分一。”帝
可。乃诏谏官随中书门下及三品官入阁。

### 中宗嗣圣八年增置补阙拾遗〈即武后天授二年〉

按《唐书武后本纪》，不载　按杜佑《通典》，“武太后垂拱
中，置补阙、拾遗二官，以掌供奉讽谏。天授二年，各增
置，通前为五员。”

嗣圣九年，擢用举人为给事及补阙、拾遗。〈即武后天授三年〉
按《唐书武后本纪》，不载。　按杜佑《通典》：天授三年，举
人无贤愚，咸加擢用。高者试凤阁侍郎、给事中，次或
试员外郎、侍御史、补阙、拾遗、校书郎，当时颇为滥杂，
著于谣诵。谣曰：“补阙连车载，拾遗平斗量。把椎侍御
史，腕脱校书郎。”

### 元宗开元 年置左右补阙拾遗分属门下中书

按：《唐书元宗本纪》，不载。　按杜佑《通典》，“补阙、拾遗，自
开元以来尤为清选。左、右补阙各二人，内供奉者各
一人，左、右拾遗亦然，左属门下，右属中书，两省补阙、
拾遗凡十二人。”

### 宣宗大中三年三月诏待制官与刑法官谏官次对按唐书宣宗本纪云云